text: Rockere søgte at dræbe rivaler
  23 august 2011 kl. 08.32
  Et rockeropgør i Esbjerg mandag aften har ført til en række sigtelser mod deltagerne for drabsforsøg, vold og overtrædelse af våbenloven.
  Syd- og Sønderjyllands Politi oplyser, at slagsbrødrene har tilknytning til Hells Angels og Guardias Diablos, som er en støttegruppe til Bandidos.
  Banderne tørnede sammen på Strandby Plads i Esbjerg ved 19-tiden, og det udviklede sig til et voldsomt slagmål. Tre af deltagerne måtte en tur på sygehuset for at blive lappet sammen.
  I løbet af natten har politiet anholdt 22 personer. Tirsdag morgen var seks stadig i arresten.
  Politiet vil ikke udtale sig om motivet til slagsmålet, da efterforskningen af optøjerne stadig er i gang.
  
  Skærpet patruljering
  Syd- og Sønderjyllands Politi har yderligere forstærket patruljeringen i Esbjerg for at forebygge yderligere bataljer. I forvejen har politiet fulgt de to bander tæt.
  Frem til 29. august er den indre by i Esbjerg omfattet af en visitationszone, der giver politiet mulighed for at foretage stikprøvevise undersøgelser af personer, genstande og køretøjer.
  Zonen blev indført efter et sammenstød mellem banderne 27. juli på Strandbygade i Esbjerg.
  Kommunikationsmedarbejder Helle Lundberg, Syd- og Sønderjyllands Politi, mener ikke, at almindelige borgere risikerer at blive ofre for bandeoptøjerne.
  - De slås alene med hinanden, konstaterer hun.
  